रात होते ही रेलवे स्टेशन बन जाता है बदमाशों का डेरा
रेलवे स्टेशन पर जीआरपी थाना नहीं होने से यहां असामाजिक तत्व डेरा डाले रहते हैं। इन पर जिम्मेदार कोई कार्रवाई नहीं करते। साथ ही बिना डर के यात्री रेलवे की पटरियों को दिनभर पार करते रहते हैं, लेकिन अधिकारी किसी प्रकार की कार्रवाई से परहेज कर रहे हैं। इसके चलते कभी भी बड़ा हादसा हो सकता है। असामाजिक तत्वों पर नकेल कसने रेलवे स्टेशन परिसर में जीआरपी थाना की मांग काफी समय से की जा रही है। शाम होते ही कुछ लोग प्लेटफार्म पर घूमने आ जाते हैं, तो कुछ लोग अंधेरा होते ही यहां बैठकर बीड़ी, सिगरेट व शराब पीते नजर आते हैं। आधी रात तक कई युवा प्लेटफार्म नंबर 1 व 2 पर बिना कारण बैठे दिखाई देते हैं। लेकिन आज तक विभाग के अधिकारियों ने ऐसे लोगों पर कोई कार्रवाई तक नहीं की और न ही उन्हें रेलवे परिसर से बाहर किया जाता है।
रात में डरते हैं लोग
खंडवा की ओर जाने वाली पैसेंजर और जनता एक्सप्रेस का समय रात 8 से 10 बजे के बीच का है। कभी-कभी ये एक से डेढ़ घंटे तक देरी से भी आती हैं। ऐसे में यात्रियों को रात 12 बजे तक लगभग गाड़ियों का इंतजार करते रहते है। इन्हीं गाड़ियों का इंतजार करने वाले यात्रियों को इन असमाजिक तत्वों के ढेरों से डर सा लगता है। इससे महिला यात्री अपने आप को असुरक्षित समझती है। वहीं लोग बिना कारण वहां बैठक्र टाइम पास करते दिखाई देते है।
लोग जान जोखिम में डालकर करते हैं पटरी पार
रेलवे स्टेशन पर प्लेटफार्म नंबर 1 से 2 पर जाने के लिए ब्रिज से हाेकर जाने की बजाय लोग रेलवे पटरी पार कर सीधे उस पार चले जाते हैं। वहीं छोटे-छोटे बच्चे, महिलाएं भी ब्रिज का उपयोग नहीं करते। इससे किसी दिन अप्रिय घटना हो सकती है। रेलवे अधिकारियों- कर्मचारियों के सामने ही लोग जान जोखिम में डालकर सामान भी पटरी पार ढोते हैं, लेकिन जिम्मेदार उन पर कोई रोक नहीं लगाते हैं। वहीं अधिकारी-कर्मचारी जीआरपी पुलिस का हवाला देकर कोई कार्रवाई भी करने से बच रहे हैं।
हमसे नहीं डरते लोग
इस संबंध में स्टेशन मास्टर का कहना है रेलवे स्टेशन पर रात होते ही असामाजिक तत्वों का जमावड़ा लग जाता है। जीआरपी थाना नहीं होने से यह परेशानियां होती हैं। असामाजिक लोग पुलिस को देखकर ही भागते हैं। कई बार हमने इन्हें भगाने की कोशिश की तो भागने की बजाय, लड़ाई-झगड़े पर उतारू होते हैं। ऐसे में कार्रवाई करें या लड़ाई करें। इन पर कार्रवाई के लिए जीआरपी का होना जरूरी है। वीएन गौर, स्टेशन मास्टर, टिमरनी
टिमरनी। जान जोखिम में डालकर इस तरह पटरी पार करते हैं यात्री।
awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva